paragraph_text: Nakon libanonskih prosvjeda i sukoba koji su trajali između 2006. i 2008., formirana je vlada nacionalnog jedinstva u kojoj su Hezbollah i njegovi saveznici iz opozicije dobili jedanaest od trideset ministarstava što im je dalo pravo veta. U kolovozu 2008., Vlada nacionalnog jedinstva je jednoglasno usvojila nacrt političke izjave u kojoj je prepoznato Hezbollahovo postojanje kao oružane organizacije kojoj se jamči pravo na "oslobađanje ili vraćanje okupirane zemalje". Od 2012., Hezbollah pomaže vladi Bašara al-Asada u sirijskom građanskom ratu u borbi protiv sirijske opozicije koju opisuje kao cionističku urotu i cionističko-vahabijsku zavjeru kojoj je cilj uništiti savez Hezbollaha i al-Asada u borbi protiv Izraela. Hezbollah je rasporedio svoje paravojne snage u Siriji i Iraku s ciljem borbe protiv Islamske države. Slika Hezbollaha diljem Arapskog svijeta kao legitimnog pokreta otpora teško je narušena zbog sektaške prirode Sirijskog građanskog rata u koji je upleten.